Djokovic pak Noorweër in halfeindronde | Netwerk24
Deur Wim Pretorius 19 September 2020 22:17
Die Serwiër moes hard werk om met 6-3, 4-6, 6-3 te wen en sy volgende kragmeting teen Casper Ruud te bespreek.
Djokovic was haastig uit die blokke en het sonder moeite tot 'n 4-0 voorsprong in die eerste stel gejaag, maar soos wat sy intensiteit verswak het en Koepfer se senuwees bedaar het, was die tafel gedek vir 'n opwindende stryd.
Koepfer, wat 97ste op die wêreldranglys is en dié week in sy eerste Meesters-1000-toernooi gespeel het, het drie potte agtereenvolgens gewen, voordat Djokovic se voorarmspel weer skade begin aanrig het.
Die Duitser wou nie opgee nie en het diep gedelf om sy peil weer te lig.
In die tweede stel het hy kwaai druk op Djokovic geplaas terwyl hy koelkop gebly het en dinge vir die Serwiër moeilik gemaak het wanneer dit nodig was.
Die momentum was egter weer aan Djokovic se kant in die derde stel. Sy afslaan was gevaarlik en sy voorarmhoue het weer die druk op Koepfer geplaas.
• Ruud het herstel nadat hy 'n stel agter was om die eerste Noorweër te word wat 'n Meesters-1000-halfeindstryd haal nadat hy verby Matteo Berrettini geskuur het met 4-6, 6-3, 7-6(7/5).
Berrettini het verlede maand die Noorweër by die Amerikaanse Ope geklop, maar dit was Saterdag 'n heel ander affêre met die twee spelers wat vir 2 ure, 57 minute geswoeg het.
• Denis Shapovalov het self drie stelle benodig om vir Grigor Dimitrov te troef.
Die Kanadees het dié stryd teen die Bulgaar met 6-2, 3-6, 6-2 gewen. Hy sal nou teen die wenner van Saterdagaand (SA tyd) se stryd tussen Rafael Nadal en Diego Schwartzman te staan kom in Sondag se halfeindronde.